b'\n_START_ARTICLE_\nAkureyri\n_START_SECTION_\nHistorie\n_START_PARAGRAPH_\nVikingen Helgi Magri Eyvindarson slo seg ned p\xc3\xa5 stedet i det niende \xc3\xa5rhundre e.Kr. Den f\xc3\xb8rste historiske kilden som nevner Akureyri er en domsavsigelse fra 1562 der en kvinne ble d\xc3\xb8mt for utroskap. P\xc3\xa5 1600-tallet slo danske handelsfolk seg ned i Akureyri, i hovedsak p\xc3\xa5 grunn av den gode naturlige havnen og godt jordbruksland i omr\xc3\xa5det. Danskene bodde dog ikke i Akureyri hele \xc3\xa5ret. Om vinteren ble husene l\xc3\xa5st og handelsmennene reiste hjem. I 1778 ble det permanent bosetning i Akureyri, og \xc3\xa5tte \xc3\xa5r senere gav kongen av Danmark (p\xc3\xa5 den tiden ogs\xc3\xa5 konge over Island) stedet kommunestatus, sammen med fem andre steder. Kongen h\xc3\xa5pet \xc3\xa5 bedre islendingenes levevilk\xc3\xa5r, for til da hadde endan\xc3\xa5 ikke Island hatt urbane sentre. Det hjalp imidlertid ikke for Akureyri; stedet \xc3\xb8kte ikke fra sitt innbyggertall p\xc3\xa5 12._NEWLINE_I 1836 mistet stedet sin status som kommune, men fikk den tilbake i 1862. Deretter begynte Akureyri \xc3\xa5 vokse, p\xc3\xa5 grunn av den gode havnen, og ikke minst p\xc3\xa5 grunn av det gode jordbruket. En industri for videreforedling av jordbruksprodukter vokste fram og ble hj\xc3\xb8rnesteinen i byen. Gjennom 1900-tallet trakk folk p\xc3\xa5 Island inn mot byene, og Akureyri fikk sin del av disse nye byborgerne. Handels- og tjenesten\xc3\xa6ringer har siden vokst fram som de viktigste sysselsettingsomr\xc3\xa5dene, etter at produksjonsbedriftene har g\xc3\xa5tt tilbake siden 1990. _NEWLINE_De siste ti \xc3\xa5rene har fiskeindustri blitt mer viktig i Akureyri ettersom to av Islands st\xc3\xb8rste fiskeribedrifter, Samherji og \xc3\x9aA, har lagt sine hovedkontorer der. _NEWLINE_I 1940 ble Akureyrarkirkja bygget._NEWLINE_Universitetet i Akureyri ble \xc3\xa5pnet i 1987 og vokser fort.'